Diari Oficial de la Generalitat Valenciana


Sumari del DOGV 8288, del 07-05-2018 (2018/3617)

RESOLUCIÓ d'11 d'abril de 2018, del director general d'Administració Local, per la qual es publica la modificació dels Estatuts de la Mancomunitat de la Baronia.
-----------------------------------------------------------------------------------------------------------------------------------------------------------------

### Dades del document

Número de DOGV
:   8288

Data del DOGV
:   07-05-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/3617


Data del document
:   11-04-2018

Organisme emissor
:   Presidència de la Generalitat

Tipus de document
:   Resolució

Descriptors 

:   * La Marina Alta
    * associació de municipis

RESOLUCIÓ d'11 d'abril de 2018, del director general d'Administració Local, per la qual es publica la modificació dels Estatuts de la Mancomunitat de la Baronia.  
 [2018/3617]  
La Mancomunitat de la Baronia, mitjançant acord del Ple adoptat per majoria absoluta de vots en sessió celebrada el dia 8 de novembre de 2016, va aprovar definitivament la modificació de l'article 3 dels seus estatuts, referent a les finalitats de l'entitat.  
  
D'acord amb el que disposa l'article 3.3 dels Estatuts de la mancomunitat, la modificació d'elements com les finalitats de la mancomunitat tenen la naturalesa de modificació constitutiva de la mancomunitat, en concordança amb el que es disposa en l'article 95.2 de la Llei 8/2010, de 23 de juny, de règim local de la Comunitat Valenciana, per la qual cosa, d'acord amb l'article 95.1 de la citada llei, el procediment per a la seua tramitació i aprovació definitiva serà l'establit en l'article 93.2, 3 i 4 de la citada llei valenciana de règim local.  
  
La modificació aprovada es refereix únicament a l'article 3 dels seus estatuts, que enumera les finalitats de l'entitat. Aprofitant la tramitació d'aquest procediment, la Mancomunitat de la Baronia, mitjançant acord del Ple adoptat per majoria absoluta de vots en sessió celebrada el dia 13 de març de 2018, va aprovar definitivament la modificació dels seus estatuts pel que fa a l'article 1, per tal d'incloure en la relació dels municipis que la integren el municipi de Segart. Aquesta modificació no té caràcter constitutiu, a tenor de l'article 95 de la Llei 8/2010, de 23 de juny, de règim local de la Comunitat Valenciana.  
  
Remesos l'expedient tramitat i els estatuts aprovats a aquesta Direcció General d'Administració Local, no s'hi adverteix cap infracció de l'ordenament jurídic.  
Per tal que l'adaptació adquirisca eficàcia és necessari procedir a la publicació en el Diari Oficial de la Generalitat Valenciana, d'acord amb el que disposa l'apartat 4 de l'article 93 de la Llei de règim local de la Comunitat Valenciana.  
Per tot això, d'acord amb la legislació citada i, concretament, amb l'article 93 de la Llei 8/2010, de 23 de juny, de la Generalitat, de règim local de la Comunitat Valenciana, i amb l'article 17 del Decret 151/2015, del Consell, pel qual s'aprova el Reglament orgànic i funcional de la Presidència de la Generalitat, resolc:  
  
  
Article únic  
Publicar en el Diari Oficial de la Generalitat Valenciana el text dels articles 1 i 3 dels Estatuts de la Mancomunitat de la Baronia, modificats pel seu acord plenari, que es transcriuen a continuació com a annex, en haver-se acreditat en l'expedient la legalitat de les actuacions.  
  
Contra aquesta resolució podrà interposar-se un recurs d'alçada davant la Secretaria Autonòmica de Presidència, en el termini d'un mes de conformitat amb els articles 112 i 121 de la Llei 39/2015, d'1 d'octubre, del procediment administratiu comú de les administracions públiques. Transcorregut aquest termini sense haver-se interposat cap recurs, la resolució serà ferma amb caràcter general.  
Tot això, sense perjudici que les persones interessades puguen exercir qualsevol altre recurs que per al seu dret estimen oportú.  
  
València, 11 d'abril de 2018.- El director general d'Administració Local: Antoni Such Botella.  
  
  
ANNEX  
Modificació dels Estatuts de la Mancomunitat de la Baronia  
  
- Modificació de l'article 1:  
«Article 1. Municipis que integren la mancomunitat  
1. Els municipis d'Algar de Palancia, Alfara de la Baronia, Algimia de Alfara, Torres Torres, Estivella, Gilet, Albalat dels Tarongers, Petrés i Segart, a l'empara de l'ordenament jurídic vigent, constitueixen la Mancomunitat de la Baronia per a l'organització i prestació de forma mancomunada d'obres, serveis o activitats de la seua competència, recollides en els seus estatuts.  
2. La mancomunitat té personalitat i capacitat jurídica per al compliment de les seues finalitats específiques.»  
  
Modificació de l'article 3:  
«Article 3. Fins  
1. Correspon a la mancomunitat, com a finalitat immediata la prestació dels serveis següents i l'execució de les obres necessàries per a la seua prestació:  
a) Gestió dels residus sòlids urbans: recollida de residus.  
b) Avaluació i informació de situacions de necessitat social i l'atenció immediata a persones en situació o risc d'exclusió social.  
c) Informació i promoció de l'activitat turística d'interés i àmbit local.  
d) Foment de l'ocupació i del desenvolupament local d'interés mancomunat.  
e) Servei de recollida d'animals abandonats.  
f) La gestió mancomunada d'execució d'obres i prestació de serveis comuns adequats per als interessos supramunicipals del seu territori i el foment del seu desenvolupament local.  
2. La mancomunitat necessàriament assignarà recursos suficients per a assegurar la viabilitat de la prestació de nous serveis.  
3. El procediment per a l'assumpció de nous serveis serà el mateix que el de la seua constitució:  
- Aprovació pel Ple de la mancomunitat per acord favorable adoptat per majoria absoluta del nombre legal dels seus vots.  
- Informació pública durant un mes en tots els ajuntaments mancomunats i trasllat a la Diputació Provincial i òrgan competent de la Generalitat Valenciana per a l'emissió d'informe.  
- Aprovació definitiva per acord favorable adoptat per majoria absoluta del nombre legal de membres del Ple de cada municipi mancomunat.  
- Remissió a l'òrgan competent de la Generalitat Valenciana per a la publicació en el Diari Oficial de la Generalitat Valenciana.»